## Rješenje Ustavnog suda Republike Hrvatske broj U-VIII-931/1994. od 21. studenoga 1994.

### NN 84/1994 (24.11.1994.), Rješenje Ustavnog suda Republike Hrvatske broj U-VIII-931/1994. od 21. studenoga 1994.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severinac i Mladen Žuvela, odlučujući - temeljem odredbe članka
18. Ustavnog zakona o Ustavnom sudu Republike Hrvatske ("Narodne novine",
br. 13/91) - o prijedlogu D. O. iz Z., za privremenu obustavu izvršenja
rješenja i zaključka o iseljenju iz stana u Z., donijetih temeljem odredbe
članka 94. Zakona o stambenim odnosima ("Narodne novine", broj
57/85, 42/86, 37/88, 47/89, 22/90, 22/92, 58/93 i 70/93), na sjednici održanoj
dana 21. studenoga 1994. godine, donio je ovo

## RJEŠENJE

1.Privremeno se obustavlja izvršenje -Rješenja Gradskog sekretarijata
za graditeljstvo, kornunalne i stambene poslove, promet i veze, Odjela
za imovinsko-pravne i stambene poslove, Područnog odjela Medveščak. Klasa:
UP/I-371 01/92-01/151, Ur. broj: 251-05-13-92-04 Od 19. kolovoza 1992.
i - Zaključka istog tijela Klasa: UP/I-371-01/92-01/151, Ur. broj: 251-05-13-94-25
od 19. listopada ts 1994, kojim je određeno prisilno izvršenje naprijed
navedenog Rješenja za dan 22. studenoga 1994. u 10.00 sati.

2. Ovo rješenje stupa na snagu odmah, a privremena obustava izvršenja
ostaje na snazi do donošenja odluke u postupku ocjene suglasnosti s Ustavom
odredaba članka 94. Zakona o stambenim odnosima, koji je pokrenut rješenjem
ovog Suda broj U-I-892/1994. od 14. studenoga 1994, ili dok ovaj Sud ne
odluči drugačije.

3. Ovo će se rješenje objaviti u "Narodnim novinama".

Obrazloženje:

D. O. iz Z. podnijela je ovom Sudu prijedlog za privremenu obustavu
izvršenja akata navedenih u izreci ovog rješenja.

Prijedlog je podnijet temeljem članka 18. Ustavnog zakona o Ustavnom
sudu Republike Hrvatske temeljem kojeg Ustavni sud može, do donošenja konačne
odluke, privremeno obustaviti izvršenje pojedinačnih akata ili radnji što
se poduzimaju na osnovi zakona ustavnost kojeg se ocjenjuje, ako bi njihovim
izvršenjem mogle nastupiti teško otklonjive posljedice. Prijedlog je osnovan.
Ustavni sud Republike Hrvatske na sjednici održanoj 14. studenoga 1994.
godine, rješenjem broj U-I-892/1994. pokrenuo je postupak za ocjenu ustavnosti
članka 94. Zakona o stambenim odnosima. Pojedinačni akti navedeni u izreci
temelje se, pored ostalog, na odredbi članka 94. Zakona o stambenim odnosima.
Podnositeljica je u prijedlogu uvjerljivo obrazložila da bi izvršenjem
navedenih akata za nju i njezinu kćer mogle nastupiti teško otklonjive
posljedice, budući da je stan u kojem je ranije stanovala u Z., predala
Ministarstvu obrane, a ono ga je rješenjem Komisije za privremeno korištenje
stanova dalo na privremeno korištenje. Stoga je riješeno kao u izreci.
Objava ovog rješenja temelji se na odredbi članka 20 stavka 1. Ustavnog
zakona o Ustavnom sudu Republike Hrvatske.

Broj : U-VIII-931/1994.

Zagreb, 21. studenoga 1994.

USTAVNI SUD REPUBLIKE HRVATSKE

Predsjednik

**Jadranko Crnić, v. r.**

Rješenje, NN 84/1994-1471